Карраччи
Карраччи (Carracci) – италиялык сүрөтчүлөрдүн үй-бүлөсү. Академизм өкүлдөрү. Лодовико К. (19. 4. 1555, Болонья – 13 же 14. 11. 1619, ошол эле жер) жана анын ата өтүшкөн туугандары Агостино К. (15. 8. 1557, Болонья – 22. 3. –1602, Парма) жана Аннибале К. (3. 11. 1560, Болонья –15. 07. – 1609, Рим) менен бирге Коррежо– Микеланжело жана Тинторетто ж. б-дын ыкмаларын колдонуу менен өз стилин жаратышкан. Болонья шаарында академиялык искусствонун принциптерин иштеп чыгууда маанилүү роль ойногон «Туура жолго түшкөндөрдүн академиясын» түзүшкөн (1585-жылы чен). Алтардык сүрөттөрдүн монументтик композициясы боюнча жарашыктуу жана колорити боюнча шаңдуу жаңы түрүн жаратышкан («Мадонна Аннибале Баржеллини»– 1588; «Марияны даңазалоо», 1592). Бир тууган Каррачилердин чыгармачылыгы 17-кылымдагы Европа искусствосунда 2 негизги багыттын – барокконун жана классицизмдин калыптанышына таасирин тийгизген. 
Инсандар

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9